b'\n_START_ARTICLE_\nMladost Pesem Prijateljstvo\n_START_SECTION_\nZgodovina\n_START_PARAGRAPH_\nV za\xc4\x8detku 90. let prej\xc5\xa1njega stoletja se je formirala skupina z mo\xc4\x8dno \xc5\xbeeljo po petju cerkvenih, duhovno ritmi\xc4\x8dnih pesmi za obogatitev sredinih \xc5\xa1tudentskih ma\xc5\xa1. Brat Pepi Lebreht je, preden je od\xc5\xa1el na misijon v Avstralijo (1992), skupaj z br. Jankom Fritzom in njegovo kitaro zbral okrog deset mladih pevcev, ki so s prepevanjem obogatili \xc5\xa1tudentske ma\xc5\xa1e. Ma\xc5\xa1evanje je prevzel p. Ciril Bo\xc5\xbei\xc4\x8d, ki ga je nekaj let kasneje zamenjal p. Christian Goste\xc4\x8dnik._NEWLINE_Za uradno letnico nastanka zbora velja leto 1992, ko si je zbor, po zapisih Judite Treven, nadel ime Mladost-Pesem-Prijateljstvo. Judita Treven je v svojih spominih na zbor MPP zapisala: \xc2\xbbIme se je nekje v letu 1992 pojavilo spontano. Neko\xc4\x8d sem razmi\xc5\xa1ljala, kaj nas opredeljuje kot skupino in na svojo notno mapo sem s tu\xc5\xa1em narisala krog, kjer je bila v sredini \xc4\x8drka tau (fran\xc4\x8di\xc5\xa1kanski znak), \xc4\x8dez njo sta bili dve povezani osminki (znak glasbe), ob obodu pa je bilo zapisano \xc2\xbbMLADOST, PESEM, PRIJATELJSTVO\xc2\xab. To nas je opredeljevalo: vsi smo bili mladi, povezovala nas je pesem in bili smo prijatelji med seboj.\xc2\xab Prvi, ki je prispeval svoje dirigentske sposobnosti in kitaro, je bil Tilen Kuhar, s. Tatjana Lukner MSF pa je poskrbela za vez z brati fran\xc4\x8di\xc5\xa1kani in tehni\xc4\x8dno pripravo. Bil je \xc4\x8das manj\xc5\xa1ega \xc5\xa1tevila \xc4\x8dlanov, hre\xc5\xa1\xc4\x8de\xc4\x8dega ozvo\xc4\x8denja, potrpe\xc5\xbeljivih poslu\xc5\xa1alcev in velikega zagona. V \xc4\x8dasu delovanja se je spreminjala struktura zbora \xe2\x80\x93 glede na potrebe zborovodij. Zamenjalo se je mnogo pevcev, in\xc5\xa1trumentalistov, duhovnih vodij, v samem zboru pa se je spletlo prijateljstev, ljubezni in odkritih poslanstev.\n_START_SECTION_\nRepertoar in poslanstvo\n_START_PARAGRAPH_\nZasedba je v za\xc4\x8detku prepevala Taiz\xc3\xa9jske speve, nato pa se je repetoar raz\xc5\xa1iril na ritmi\xc4\x8dno-duhovno, slavilno glasbo, ki jo zbor izvaja \xc5\xa1e danes. Ob prilo\xc5\xbenosti MPP izvaja tudi klasi\xc4\x8dno zborovsko petje, ki pa je bolj izjema kot pravilo. Le-to je ve\xc4\x8dinoma del zgolj koncertnega programa. Kot pomemben del katoli\xc5\xa1ke duhovno-ritmi\xc4\x8dne scene ima MPP pomemben vpliv ne le pri sredinih \xc5\xa1tudentskih ma\xc5\xa1ah temve\xc4\x8d tudi v \xc5\xa1ir\xc5\xa1em Slovenskem prostoru. Pesmi, ki so del \xc5\xa1tudentskih ma\xc5\xa1 zaradi pestrosti primarnih okolij \xc4\x8dlanov zbora hitro postanejo del doma\xc4\x8dih \xc5\xbeupnij in mladinskih skupin po Sloveniji. Mladi pesmi vzamejo za svoje, zaradi \xc4\x8desar so skladbe skupin Svetnik, Tvoj glas, zalo\xc5\xbebe Emanuel in drugih, ter avtorske pesmi, kot je Psalm 126 avtorjev Bo\xc5\xa1tjana in Tanje Berkopec ter Andreja Pollaka postale raz\xc5\xa1irjene._NEWLINE_Zbor dvakrat letno organizira pevske duhovne vikende, ki so namenjeni tudi dru\xc5\xbeenju in povezovanju.\n_START_SECTION_\nZgo\xc5\xa1\xc4\x8denke\n_START_PARAGRAPH_\nNastanek prve zgo\xc5\xa1\xc4\x8denke z naslovom MLADOST PESEM PRIJATELJSTVO je bil povezan z nastajanjem avtorskih pesmi v okviru zbora. Pisanje priredb in avtorskih del pa je postala tradicija, ki jo zbor ohranja do danes. Posledica tega dogajanja je povezana z zalo\xc5\xbebo Brat Fran\xc4\x8di\xc5\xa1ek in nastankom CD-ja ob 25-letnici zbora, z naslovom HVALA. Z zgo\xc5\xa1\xc4\x8denko je zbor pretvoril svojo hvale\xc5\xbenost vsem \xc4\x8dlanom zbora, biv\xc5\xa1ih in sedanjih, bratom fran\xc4\x8di\xc5\xa1kanom in predvsem Bogu za uspe\xc5\xa1no delovanje in ljubezen, ki se prek zbora \xc5\xa1iri naprej.\n_START_SECTION_\nHimna\n_START_PARAGRAPH_\nKjer je mladost, je tudi pesem (p. Pavle Jakop OFM)_NEWLINE__NEWLINE_Kjer je mladost,_NEWLINE__NEWLINE_je tudi pesem,_NEWLINE__NEWLINE_kjer je pesem,_NEWLINE__NEWLINE_je tudi prijateljstvo;_NEWLINE__NEWLINE_mladost rojeva pesem,_NEWLINE__NEWLINE_pesem rojeva prijateljstvo_NEWLINE__NEWLINE_in prijateljstvo hrani oba._NEWLINE__NEWLINE_Srce, ki ne poje,_NEWLINE__NEWLINE_ni ve\xc4\x8d mlado;_NEWLINE__NEWLINE_srce, ki ne prijateljuje,_NEWLINE__NEWLINE_ni ve\xc4\x8d \xc5\xbeivo._NEWLINE__NEWLINE_Zato bodi Bog zahvaljen_NEWLINE__NEWLINE_za Mladost-Pesem- Prijateljstvo,_NEWLINE__NEWLINE_ki nam dokazuje \xc5\xbeivljenje,_NEWLINE__NEWLINE_in nam razodeva Boga;_NEWLINE__NEWLINE_zato naj Bog blagoslavlja_NEWLINE__NEWLINE_Mladost-Pesem-Prijateljstvo_NEWLINE__NEWLINE_za ohranjanje mladosti,_NEWLINE__NEWLINE_za radovanje srca_NEWLINE__NEWLINE_in za slavljenje Duha!'